Глория

Галина Иванова Пенева, по-известна под артистичния псевдоним Глория, е българска попфолк певица, често наричана „Примата на българския попфолк“. Наградена е за „Певица на годината“ през 1998, 1999, 2000, 2001 и 2003 г. и с приза „Певица на десетилетието“ през 2007 г. Глория е единственият попфолк изпълнител с 4 самостоятелни концерта в Зала 1 на НДК, съответно през 2000, 2003, 2009 и 2015 г..

Биография 
Галина Пенева Иванова е родена на 28 юни 1973 г. в град Русе в семейството на Пенко и Стефка Иванови. Има брат – Николай. Баща ѝ свири на кавал, а майка ѝ изпълнява народни песни. Откривател на гласовите способности на певицата е учителят ѝ по музика в училище „Христо Ботев“ – Никола Добринов. В четвърти клас се включва в хор „Дунавски вълни“. След развода на родителите ѝ известно време живее в Две могили. Там завършва средното си образование с направление „Механизатор в растениевъдството“ и придобито свидетелство за МПС – категория С. Глория има дългогодишна връзка с композитора Илия Загоров. През 1996 г. се ражда дъщеря им – Симона Загорова.

Музикална кариера

1994 – 99: Началото и първите успехи 
През 1991 г. оркестър „Извор“ кани Глория за певица. В началото на 1992 г. заминават да работят в Черна Гора. След завръщането си напуска оркестъра и създава собствена формация „Лира“ съставена от трима музиканти – клавирист и акордеонист, кларинетист и саксофонист и ударни инструменти. Нейният близък приятел и колега Светослав Стойчев и дава първите синбеци. В началото изпълнява „Черно и бяло“, „Чудак“ на Георги Христов, песни на Лили Иванова и Лепа Брена. От 1993 до 1994 г. е вариететна певица, през двете години пее хитове на Мадона, Джейсън Донован, Марая Кери, Уитни Хюстън. Решава да издаде албум с естрадни песни. Първия си албум „Щастието е магия“ записва при музикантът от Диана Експрес – Максим Горанов. Той е впечатлен от нея и казва, че има талант да композира. Глория пише текстовете на всички песни в албума, композира 7 от тях. „Нека останем приятели“ е първият хит на Глория, написан от Димчо Делев. Песента е издадена в сборна касета на издателската фирма „Фолктон“. Собственикът на „Перфект аудио-видео“ Продан Йорданов я запознава с Мария и Митко Димитрови. Първата им среща е във фоайето на хотел „Велико Търново“. Те харесват записа ѝ и виждат потенциал в изпълнителката, въпреки първоначалната им реакция: „Хубаво е, ама кой ще ги слуша тия песни – за майката, за бащата, за децата.“. Глория е категорична, че няма да пее кючеци.

Дебютният ѝ албум „Щастието е магия“/1994 г./ се приема повече от добре и е разпродаден в легален тираж от над 170 000 копия, а пиратските копия надхвърлят половин милион. Същата година, вестник „24 Часа“ връчва на Глория музикална награда за „Откритие на годината“. Глория е първата изпълнителка, която музикална компания Пайнер издава. За нея инж. Митко Димитров казва: „Глория е еталон. Всички се сравняват с нея. За всички тя е върхов критерий за качество и успех. Годините съвместна работа доказаха още нашата взаимна коректност, точност и лоялност. Тя е нашето знаме, тя е нашата гордост.“ .

През ноември 1995 г. излиза вторият и албум „За добро или зло“. Освен едноименната песен безспорни хитове стават „Сцената обичам лудо“, „Приятелко, ти моя най-добра“, „Иди си, тъга“. Отново всички текстове в албума са на Глория, тя е автор и на музиката на 10 от 12-те песни. „За добро или зло“ става най-продаваният албум за 1995 г., като тиражът в който е разпродаден надхвърля 4 или 5 пъти тиражът на дебютния ѝ албум. Три месеца след излизането на заглавието, Глория разбира, че е бременна и очаква раждането на своето първо дете. Пет песни по нейна музика и текст, включени в предстоящия и трети албум „Ангел с дяволска душа“ записва по време на бременността. На 30 септември 1996 г. се ражда дъщеря ѝ – Симона Загорова.

През септември 1997 г. излиза албумът „Носталгия“. Едноименната песен по текст на Глория и музика на Илия Загоров е ключова в кариерата на звездата – тя става химн на всички емигранти и в края на годината Глория получава покана за концерти в САЩ. Общо пет от песните в албува са по нейна музика, четири са композирани от Илия Загоров. Глория е автор и на текстовете на осем от песните.

В Чикаго през 1998 г. тя снима и клип към заглавната песен от поредния си албум – „Стопроцентова жена“. Десет от 11-те песни в албума са по текст и три – по музика на Глория. Седем са композирани от Илия Загоров.

Изпълнителката гостува в шоуто на Тодор Колев „Как ще ги стигнем американците“, където изпълнява на живо „Носталгия“, „Ангел с дяволска душа“, „Приятелко, ти моя най-добра“ и „I have nothing“. В предаването на зададен въпрос от водещия, заявява че общо всичките ѝ албуми дотогава са разпродадени с тираж от 400 000 – 500 000 копия.

2000 – 03: Връх: „12 диаманта“, „Илюзия“ и „Крепост“ 
През юни 1999 г. излиза „Gloria – The best“, събрал хитовете ѝ от предишните албуми. На 20 април 2000 г. продуцира новия си албум „12 диаманта“. Най-популярни от заглавието стават песните „Златна клетка“, „Сбогом-адиос“, „Дива нощ“, „Червена светлина“, „Радост-тревога“ – посветена на дъщеричката ѝ Симона. Зала 1 на НДК се препълва за промоцията на албума, а концертът е изцяло на живо. Компактдискът е сертифициран златен по продажби от Българската асоциация на музикалните продуценти (БАМП). След сертификата за златни продажби, албума получава и сертификат за платинени продажби, на територията на България – над 15 000 продадени компактдиска. Платинен сертификат има и албумът на Камелия от същата година.

През 2001 г. Глория пуска на пазара поредният си, седми, албум – шедьовър, носещ името „Илюзия“, на заглавната песен в него. Албумът е най-продаван за годината в България, с разпродадени над 90 000 копия. Албумът съдържа 13 песни. Като най-големи хитове се утвърждават песните: „Илюзия“, „Любовен дъжд“, „Ако бях се родила река“, „Ледена Кралица“, „Добре дошъл“, „Не остарявай, мамо“, „Жените са цветя“ (дует с Тони Дачева), „Пуста хубост“, „Като куче и котка“. Глория прави серия от концерти в страната, по повод представянето на албумът „Илюзия“. Официалната промоция на албумът е в столичния „Ай клуб“, пред повече от 1000 почитатели на певицата. В края на годината, Глория и Илия Загоров заминават за САЩ, където тя пее за втори път пред нашите сънародници.

През 2002 г. Глория не издава албум, но не спира да прави концерти в България и чужбина. На 19 март Примата на модерния фолк отново проправя пътя на жанра в чужбина – тя изнася много успешен концерт в Испания, а репортаж от шоуто е излъчен по испанската „Tele Madrid“. За 24 май Глория, заедно с Десислава и Славка Калчева, правят незабравим концерт в гръцката зала „Йера Одос“. През юли, съвместно с Илия Загоров, изнасят концерт в Тел Авив, Израел. През октомври Глория получава поредното признание – Mtel я обявява за един от 35-те гласове на България.

2004 – 2011: „Влюбена в живота“, „Благодаря“ и „Имам нужда от теб“ 
През март 2004 публиката за първи път чува „Не сме безгрешни“ – първият дует на Глория и Азис. Песента е записана специално за концерта за връчването на Годишните награди „Нов фолк“ и се превръща в тотален хит за броени дни и става най-големият хит за годината, независимо от липсата на видеоклип.

Няколко месеца по-късно се появяват „Присъда“ и „Намери си майстора“ – още два тотални хита на Примата. Съвсем закономерно Глория е певицата, която закрива първото лятно турне на „Пайнер“. Заедно с нея на грандиозните концерти по стадионите в България пеят още седем от най-обичаните певици на фирмата.

Същото лято се появява и вторият ѝ бест албум, озаглавен „10 години“ и включващ най-запомнящите се песни в 10-годишната ѝ кариера.

През 2005 г. на пазара излиза 11-ият албум на изпълнителката – „Влюбена в живота“, който е приет противоречиво от феновете. Самата Глория твърди, че не е от най-любимите ѝ албуми, но изважда от него хитове: „Влюбена в живота“, „Обич моя“, „Спасение“, „Пияна вишна“. Въпреки това, албумът е на трето място по продажби в годишната класация на Пайнер мюзик. В края на годината заминава за Австралия, където концертите и преминават при изключителен интерес.

През 2006 г. Глория не издава албум, но заснема цели 6 видеоклипа. Един от тях е на съвместната ѝ песен с популярната сръбската група „Луна“ – „Кръговрат“, която се налага като един от най-големите хитове на годината. През декември излиза и една много специална песен, която Глория посвещава на всички свои фенове – озаглавена е „Благодаря“, по текст на Мариета Ангелова и музика на Димитър Петров.

Песента „Благодаря“ дава заглавието на новия самостоятелен албум на изпълнителката. В този албум е една от най-емблематичните балади на Глория – песента „Ако те няма“, която става „Песен на годината“ на Наградите на списание Нов Фолк и също получава наградата на радио „Романтика“ за любовна песен на 2007 г. Албумът се продава с рекорден тираж, като само през първата седмица са продадени 16 000 копия.

През същата година Глория става част от журито на „Music Idol“, където журира редом с Йорданка Христова, Дони и Слави Трифонов.

По повод десетгодишния си юбилей списание „Нов фолк“ се допитва до читателите си, които избират Глория за „Певица на десетилетието“, а „Крепост“ – за „Видеоклип на десетилетието“. Наградите са връчени на церемония през 2008 г.

На 22 октомври 2009 г. Глория отпразнува 15 години на сцената в зала 1 на НДК. Заедно с нея на сцената излизат дъщеря ѝ Симона Загорова, Азис и оркестър Плам.

2012 – 15: „Пътеки“, „Пясъчни кули“ и 20 години в сърцата на почитателите 
2013 г. През пролетта Глория взема участие в танцувалното шоу „Dancing Stars“. В интернет изтичат две нови песни на певицата „Пулс“ и „Убиваш на място“. През септември Глория представя първия си фолклорен албум, озаглавен „Пътеки“. На 19 септември излиза видеоклип, към баладата „Пясъчни кули“. Песента става тотален хит и оглавява всички музикални класации за фолк музика. На 27 декември излиза песента „Утре ще е по добре“. След 3 дни излиза видеоклип, към последната песен на Глория за годината „Безсъние“/(Insomnia)“. На 12 Годишни музикални награди Глория спечелва две награди: „Фолклорен албум на годината“ – „Пътеки“ и Награда за Цялостно творчество от Signal.bg.

2014 г. Глория заминава на третото си Турне в САЩ и Канада. Певицата провежда концерти пред зали в градовете Чикаго, Вашингтон, Лас Вегас, Сиатъл, Тампа, Денвър, Атланта, Ню Йорк, Кейп Код.

Сред най-запомнящите се моменти за изпълнителката е съвместната изява на една сцена в Монако с израелската певица Ищар, с която изпълниха в дует емблематичната песен „Я кажи ми, облаче ле бяло.“

Точно на 28 юни, когато е рожденият ден на Глория, излиза новият ѝ албум, озаглавен „Пясъчни кули“. Певицата представя три нови песни в албума – „Като буря“, „Прегърни ме“ и „Изсвирете нещо ударно“ с live версии, а впоследствие последната песен се сдобива и с видеоклип. Албумът оглавява половин година класациите за продажби на попфолк музика.

На 30 септември певицата отбеляза 20 години на музикалната сцена със самостоятелен концерт в зала 1 на НДК с участието на Дани Милев Бенд. Концертът е издаден и на DVD – „Глория – 20 години на сцена“.

Дискография

Студийни албуми 
 Щастието е магия (1994) 
 За добро или зло (1995) 
 Ангел с дяволска душа (1996) 
 Носталгия (1997) 
 Стопроцентова жена (1998) 
 12 диаманта (2000) 
 Илюзия (2001) 
 Крепост (2003) 
 Влюбена в живота (2005) 
 Благодаря (2007) 
 Имам нужда от теб (2011) 
 Пътеки (2013) 
 Пясъчни кули (2015) 
 Любовта настоява (2019)

Компилации 
 The best (1999) 
 10 години (2004) 
 15 години златни хитове (2009) 
 Златните хитове на Пайнер 1 – Глория (2012)

Библиография 
 „До последната усмивка“ (2019)

Кавъри на нейни песни 
В своята 23-годишна кариера Глория винаги залага на авторска музика, като в повечето си албуми, тя е автор на музиката и текстовете на песните. Над 30 са кавър версиите на нейни песни, реализирани в страните от бивша Югославия, Румъния, Албания и Гърция. Най-много варианти са направени на песните ѝ „Ледена кралица“ и „Не сме безгрешни“ (6 версии).

Награди 

Годишни награди на ТВ „Планета“

Източници

Външни препратки 

 Официален сайт на Глория
 
 Официален YouTube канал

Български попфолк певици
Вегетарианци
Участници в български риалити формати
Родени в Русе